Oorvloed: Presies waar jy moet wees
Presies waar jy moet wees
Vandag is ek presies waar ek moet wees. Ek herken groei in my spirituele vooruitgang op pad na geluk.
Om oorvloed te beleef, om waarlik gelukkig in hierdie lewe te wees, moet jy vir NOU leef, gelukkig wees met waar jy jouself NOU bevind en nie alewig dink, 'môre sal dit beter wees' of 'eendag sal ek daai groot huis besit' nie.
Maar nou kan jy sê ek weerspreek myself - wat van die feit dat ons moet DROOM en groot vooruitsigte moet hê? Wat van 'dit waaraan jy dink, word werklikheid'? Ek stem saam, ons moet droom en visualiseer wat ons wil hê, dit is hoe die Heelal vir ons voorsien. Waarvan ek praat is die feit dat mens EERS gelukkig moet wees met wat jy het, gelukkig moet wees met waar jy nou is. Jy kannie ongelukkig voel terwyl jy dink aan wat jy wil hê nie en verwag dat die Heelal dit moet voorsien nie. Jou werklikheid is NOU en hoe jy nou voel is waarop die Heelal reageer.
Deur gelukkig en dankbaar te voel terwyl jy op pad is na waar jy wil wees verseker jy dat alles waarvan jy droom werklikheid sal word.